Diari Oficial de la Generalitat Valenciana


Sumari del DOGV 4674, del 21-01-2004 (2004/209)

ORDE de 30 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria d'internacionalització i promoció comercial per a l'exercici 2004.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4674

Data del DOGV
:   21-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/209


Data del document
:   30-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * promoció del comerç
    * comerç exterior
    * societat sense fins de lucre
    * suport econòmic
    * petita empresa
    * mitjana empresa
    * promoció comercial
    * ajuda a les empreses
    * organització patronal
    * ajuda pública

ORDE de 30 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria d'internacionalització i promoció comercial per a l'exercici 2004. [2004/X209]
  
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional, relativament elevada respecte d'altres regions espanyoles i europees. La posició geogràfica privilegiada que ocupa en l'arc mediterrani occidental, les seues infraestructures modernes de tot tipus i el bon nivell de desenvolupament industrial i de servicis de què gaudix l'han convertida en una zona d'interés estratègic en les transaccions intercontinentals, atractiva tant per a mitjançar en els fluxos de mercaderies com per a la captació d'inversions d'alt contingut innovador.
  
Les empreses i les institucions estan fent un valuós esforç per portar els productes i la imatge d'esta regió a tots els mercats internacionals, actitud que és inspirada i compartida per tot el cos social. Per complir este objectiu i adquirir major competitivitat en l'escenari de la globalització s'actua en dues direccions: ampliar la base exportadora de la Comunitat Valenciana, de manera que més empreses comercien amb l'exterior i també que més productes o sectors d'activitat s'adrecen cap a eixes destinacions; i multiplicar els recursos i les iniciatives de promoció que les unes i les altres posen a la disposició de la internacionalització de l'economia valenciana.
  
La Generalitat Valenciana impulsa este procés que marxa en sintonia perfecta amb els objectius de la política de promoció econòmica, entre els quals apareix augmentar la presència activa de l'economia regional a l'exterior, i incentivar les accions que les empreses, les associacions sectorials, els consorcis empresarials i la resta d'organitzacions professionals relacionades amb l'exportació realitzen des de la Comunitat a fi de guanyar posicions en els mercats internacionals; com també dóna suport a la cooperació d'organismes, cambres de comerç i institucions firals o altres entitats en esta tasca.
  
En este sentit la Conselleria d'Indústria, Comerç i Turisme establix una línia específica d'ajudes a la promoció dels productes i de l'economia valenciana, bé la realitzen empreses individualment o agrupadament, o es canalitze a través d'accions de corporacions o institucions vinculades amb el comerç exterior i la captació d'inversions, a fi que assolisquen la major repercussió possible i la màxima rendibilitat dels recursos utilitzats.
  
Les accions adreçades a millorar el coneixement dels nostres productes i la projecció de la nostra economia a l'exterior, o a impulsar la creació de xarxes de comercialització de les nostres exportacions, rebran una atenció particular per part d'este present programa.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Títol I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de la concessió d'ajudes a fi d'afavorir la internacionalització de les empreses i la promoció i comercialització dels productes de la Comunitat Valenciana, i també de contribuir a la realització d'accions que permeten incrementar-ne i consolidar-ne la presència en els principals mercats millorant el nivell de competitivitat del nostre teixit productiu, d'acord amb les consignacions pressupostàries que per a l'exercici 2004 establisca la Llei de Pressupostos de la Generalitat Valenciana.
  
2. El règim d'ajudes serà d'aplicació de la manera que es determina en els següents articles:
  
Article 2. Entitat col·laboradora
  
1. Tot complint el que s'ha establit en l'article 47.4 a) del Text Refós de la Llei d'Hisenda Pública de la Generalitat Valenciana, l'entrega i la distribució dels fons públics als beneficiaris correspondrà a l'Institut Valencià de l'Exportació, IVEX, SA (en avant IVEX), en els termes i les condicions que es preveuen en la present orde.
  
2. L'IVEX, com a entitat col·laboradora, haurà de complir les obligacions que s'establixen en l'article 47.4 a) del Text Refós de la Llei d'Hisenda Pública de la Generalitat Valenciana.
  
Article 3. Accions susceptibles de suport
  
1. Les ajudes establides podran anar destinades a les actuacions que tinguen per objecte la internacionalització de les empreses o la promoció i comercialització dels productes de la Comunitat Valenciana.
  
2. Les ajudes que s'establixen en la present orde es materialitzaran mitjançant subvencions.
  
Article 4. Beneficiaris de les ajudes
  
1. Podran ser beneficiaris de les ajudes les associacions empresarials amb independència de la forma jurídica que adopten, entitats públiques i privades sense fi de lucre, i xicotetes i mitjanes empreses.
  
2. Als efectes de les ajudes regulades en la present orde s'entendrà per pimes aquelles empreses que reunisquen tots els requisits següents:
  
a) que no superen els 250 treballadors,
  
b) que tinguen una facturació en l'exercici immediatament anterior inferior a 40 milions d'euros,
  
c) i en les quals el 25 per cent o més del seu capital o dels seus drets de vot no pertanya a una altra empresa, o conjuntament a diverses empreses que no responguen a la definició de pimes, llevat que es tracte de societats de capital risc, societats públiques, o d'inversors institucionals que no hi exercisquen control.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde, hauran de dirigir-se a l'IVEX i es presentaran en el model omplit utilitzant l'aplicació dissenyada per a estes ajudes que apareix en la pàgina web de l'IVEX www.ivex.es (en este cas es presentaran tres còpies de l'imprés) o be omplint un imprés autocopiador facilitat per l'IVEX.
  
2. Les sol·licituds es presentaran en el Registro General de l'IVEX o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Els sol·licitants que ho desitgen podran remetre a l'IVEX la seua sol·licitud i els altres documents electrònics de forma provisional via internet, utilitzant l'aplicació informàtica mencionada en l'apartat 1. Este enviament haurà de convalidar-se per mitjà de la presentació de l'imprés de sol·licitud i documentació annexa en el lloc establit en l'apartat anterior dins dels terminis indicats en els articles corresponents de la present orde.
  
4. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles de la present orde, dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost. Quan el sol·licitant es trobe exempt de l'esmentat impost acreditarà esta circumstància mitjançant declaració responsable.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme perquè la Conselleria d'Economia, Hisenda i Ocupació li cedisca la informació.
  
c) Memòria descriptiva de l'actuació per a la qual se sol·licita l'ajuda, pressupostos detallats per partides o factures proforma .
  
d) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Turisme i no hi hagen experimentat variació.
  
e) Si és el cas, document acreditatiu de les circumstàncies rellevants per a la valoració de l'expedient.
  
5. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
6. Els sol·licitants podran executar els projectes des de l'1 de gener de 2004, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
7. El termini de presentació de sol·licituds serà l'establit per a cada tipus d'ajuda en els articles corresponents de la present orde.
  
Article 6. Criteris d'avaluació de les sol·licituds
  
Per a la concessió de les ajudes es valoraran, entre altres aspectes, la incidència del projecte en la internacionalització de l'empresa i/o en la promoció i comercialització dels productes de la Comunitat Valenciana, la seua adequació a les línies estratègiques marcades per l'IVEX que podran ser consultades en la pàgina web de l'IVEX (www.ivex.es) i aquells criteris de valoració especificats per a cada tipus d'ajuda en la present orde.
  
Article 7. Resolució de la concessió d'ajudes
  
1. L'IVEX podrà demanar al sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. Vista la proposta formulada per l'IVEX el conseller d'Indústria, Comerç i Turisme dictarà resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cada una d'elles en la present orde, respectant, en tot cas, les dotacions pressupostàries corresponents. La resolució serà motivada.
  
5. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries; el termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de l'acabament del termini de presentació de sol·licituds.
  
6. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Article 9. Control de les accions
  
La Direcció General d'Exportació, en col·laboració amb l'IVEX realitzarà el control i seguiment de les accions mitjançant les comprovacions que considere necessàries.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda. En el cas de les borses de viatge recollides en l'annex, s'aplicaran les quantitats que es recullen en l'esmentat annex, sempre que es justifiquen les despeses per import igual o superior a les dites quantitats.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins el 30 d'octubre de 2004, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Factures i la resta de documents justificatius de la despesa efectuada, expedits d'acord amb la normativa vigent.
  
b) Acreditació, si és el cas, del compliment de les obligacions i condicions que s'hagueren establit en la resolució.
  
3. No serà subvencionable l'IVA satisfet per l'adquisició de béns o servicis, llevat dels supòsits de realització d'activitats de promoció, promogudes per entitats sense fi de lucre quan l'import de la subvenció en cobrisca la totalitat del cost, sempre que el beneficiari acredite la no-subjecció o l'exempció de l'impost, ni en general qualsevol impost pagat pel beneficiari.
  
4. L'IVEX analitzarà la documentació justificativa de la realització de les accions que es contemplen en la present orde orde i elaborarà el correspondent informe tècnic que s'elevarà a la Direcció General d'Exportació amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si ès procedent.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Sotmetre's a les actuacions de control financer que corresponen a la Intervenció General de la Generalitat Valenciana en relació amb les ajudes concedides.
  
- Fer constar de manera explícita en la difusió de les accions subvencionades el suport de la Conselleria d'Indústria, Comerç i Turisme.
  
- El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de l'ajuda concedida
  
1. L'alteració d'alguna de les característiques del projecte aprovat i també l'incompliment de condicions i terminis establits en la resolució, la no-execució parcial de l'acció, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualssevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Títol II
  
Suport a la realització d'accions d'internacionalització,
  
de promoció i de comercialització exterior
  
dels productes valencians
  
Capítol I
  
Acciones desenvolupades per Cambres de Comerç
  
de la Comunitat Valenciana i Associacions Empresarials
  
Article 13. Objecte i beneficiaris
  
1. Podran acollir-se a les ajudes previstes en este capítol les cambres de comerç de la Comunitat Valenciana i les associacions empresarials radicades a la Comunitat Valenciana que tinguen un pla sectorial o un pla de promoció exterior, aprovat per l'IVEX que contemple alguna de les següents accions:
  
a) Confecció de catàlegs i/o repertoris sectorials i també d'altre material de promoció, destinats exclusivament al mercat exterior, que caldrà editar almenys en dos idiomes, un d'ells distint de les llengües oficials espanyoles.
  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del catàleg o repertori imputable a les empreses valencianes.
  
Podran tenir la consideració de despeses subvencionables les relatives a disseny, edició, maquetació, impressió i confecció del catàleg o repertori, o un altre material de promoció, incloent-hi honoraris professionals. A efectes de liquidació, juntament amb les factures de la despesa, caldrà aportar un exemplar del material de promoció elaborat.
  
b) Participació agrupada de l'oferta valenciana en fires internacionals a l'exterior, que segons el criteri de l'IVEX s'estimen prioritàries, i també accions específiques de promoció en mercats concrets, organitzades o coordinades per l'IVEX.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Publicitat i material de promoció que tinga relació directa amb la participació de la fira.
  
- Desplaçament i allotjament del representant (borsa de viatge), segons el que es recull en l'annex .
  
- Transport de mostres.
  
c) Missions comercials directes o viatges de prospecció l'objectiu dels quals siga l'obertura de nous mercats o la consolidació dels ja existents.
  
Podran tenir la consideració de despeses subvencionables les relatives a:
  
- Desplaçament i allotjament del coordinador de la missió comercial o viatge de prospecció (borsa de viatge), segons el que es recull en l'annex .
  
- Publicitat, i material de promoció que tinga relació directa amb la missió comercial.
  
- Altres despeses d'organització de la missió comercial que segons el criteri de l'IVEX siguen necessàries. La resolució serà motivada.
  
d) Missions inverses a certàmens firals internacionals celebrats a la Comunitat Valenciana, o missions a sectors concrets, l'objectiu de les quals siga l'atracció de compradors o prescriptors forans, potencials sol·licitants directes de productes valencians, i també d'aquells professionals que per raó de la seua activitat puguen influir en la seua comercialització.
  
Podran tenir la consideració de despeses subvencionables les relatives a:
  
- Desplaçament i allotjament del coordinador de la missió inversa.
  
- Desplaçament i allotjament de cada membre participant en la missió inversa.
  
e) Altres activitats distintes a les ja previstes o altres despeses que a pesar de no recollir-se en els apartats anteriors, segons el criteri de l'IVEX, incidisquen en la promoció comercial dels productes valencians. La resolució serà motivada.
  
2. Els plans sectorials i els de promoció exterior hauran d'ajustar-se a les línies estratègiques marcades per l'IVEX.
  
Els esmentats plans es podran presentar a l'IVEX en el termini de vint dies des de l'endemà de la publicació de la present orde en el Diari Oficial de la Generalitat Valenciana.
  
L'IVEX procedirà a la seua avaluació i posterior aprovació en el termini de deu dies comptadors des de l'endemà al de la seua presentació, notificant-la a l'interessat.
  
3. Les ajudes per a les accions previstes en este article (a excepció de la borsa de viatge) seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 75 per cent del cost de l'activitat; en el dit cas la subvenció quedarà reduïda en l'excés. No obstant això, i amb caràcter excepcional, este límit podrà ampliar-se fins a cobrir l'import total del cost de l'activitat. La resolució serà motivada.
  
Article 14. Presentació de sol·licituds i termini
  
1. Una vegada aprovats els plans sectorials o els de promoció exterior, els interessats hauran de dirigir a l'IVEX una sol·licitud individual per cada una de les accions aprovades, amb una antelació mínima d'un mes a la data prevista per a la seua realització. El termini per a la presentació de les sol·licituds finalitzarà el 30 de setembre del 2004.
  
2. A més de la documentació que s'establix amb caràcter general, les sol·licituds hauran d'anar acompanyades de:
  
- Relació d'empreses participants.
  
- Informe de situació sectorial.
  
Article 15. Criteris d'avaluació i quantia de les ajudes
  
Per a la concessió de l'ajuda i si és el cas, per a la determinació de la quantia, es prendrà en consideració, entre altres aspectes els següents :
  
- El tipus d'acció.
  
- La incidència del projecte en la millora de la promoció i internacionalització dels productes valencians.
  
- La presència del sector que es tracte al territori de la Comunitat Valenciana.
  
- L'apertura o consolidació dels mercats exteriors.
  
Article 16. Liquidació de les ajudes
  
A més dels justificants establits en l'article 10, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas fins el 30 d'octubre de 2004, i llevat que per circumstàncies concurrents es determine un termini distint en la resolució de concessió de l'ajuda, hauran de presentar memòria de realització de l'acció que haurà d'annexar els qüestionaris de satisfacció de les empreses que participen i també un balanç de l'activitat.
  
Capítol II
  
Acciones desenvolupades dins del programa
  
d'internacionalització, per part de les xicotetes
  
 i mitjanes empreses (pimes) i els consorcis
  
d'exportació o grups de promoció establits
  
 a la Comunitat Valenciana
  
Secció Primera
  
Suport a Plans Estratègics portats a terme per consorcis
  
d'exportació, grups de promoció o pimes
  
 que actuen agrupadament
  
Article 17. Beneficiaris
  
Podran acollir-se a les ajudes previstes en la present secció:
  
1. Els consorcis d'exportació i/o grups de promoció formats per un mínim de 3 xicotetes i mitjanes empreses (pimes) i un màxim de 8, que en la data d'acabament del termini de presentació de sol·licituds porten almenys un any constituïdes, llevat que siguen continuïtat d'una empresa anterior, amb personalitat jurídica independent de la dels seus membres i amb domicili social a la Comunitat Valenciana.
  
2. Les pimes, establides a la Comunitat Valenciana, integrants de grups de promoció sense personalitat jurídica pròpia i formades per un mínim de 3 i un màxim de 8 (pimes) que actuen agrupadament per a promocionar els seus productes als mercats exteriors i que en la data d'acabament del termini de presentació de sol·licituds porten constituïdes almenys un any, llevat que siguen continuació d'una empresa anterior.
  
Article 18. Accions susceptibles de suport
  
1. Podran concedir-se subvencions per a finançar el Pla estratègic del consorci o grup de promoció
  
2. Es consideraran despeses subvencionables les següents:
  
- Honoraris de contractació de consultories externes per a l'elaboració i execució del Pla estratègic.
  
- Despeses externes de disseny i maquetació de material de promoció associat directament amb el Pla Estratègic, excloent-ne l'elaboració de pàgines web, i també l'adaptació del ja existent al mercat objectiu.
  
- Despeses corrents necessàries per a l'homologació i l'adaptació a les normes d'etiquetatge i altres pròpies del país de destinació.
  
- Despeses de contractació de promotors i demostradors en punts de venda.
  
- Publicitat en mitjans estrangers.
  
- Viatges de prospecció lligats directament a l'execució del Pla estratègic.
  
- Despeses de participació en fires a l'exterior.
  
- Exposicions permanents en grans magatzems, tendes especialitzades i altres llocs comercials.
  
- Desplaçament i allotjament de missions inverses de compradors procedents de països prioritaris.
  
- Altres accions de promoció com ara punt de venda, degustacions, desfilades, jornades tècniques o seminaris.
  
3. Les ajudes destinades a finançar el Pla estratègic arribaran com a màxim al 50 per cent del cost previst per a l'any 2004 corresponent a les partides anteriorment esmentades, amb un límit absolut de 120.000 euros per grup.
  
4. Les ajudes per a les accions previstes en esta secció seran compatibles amb les destinades a les mateixes activitats procedents de qualssevol altres organismes públics o privats sempre que el total de les ajudes rebudes no excedisca el 50 per cent del cost de l'acció per a l'exercici 2004; en este cas la subvenció quedarà reduïda en l'excés.
  
Article 19. Presentació de sol·licituds i termini
  
1. A més de la documentació que s'establix amb caràcter general les sol·licituds hauran d'anar acompanyades de:
  
a) Pla estratègic del consorci o grup de promoció amb una duració no superior a tres anys i que haurà de detallar les etapes a desenvolupar i executar per al llançament d'un producte en un nou mercat geogràfic, el cost de cada una de les accions i la distribució anual del mateix.
  
b) En el cas de pimes integrants de grups de promoció sense personalitat jurídica pròpia: Acord de col·laboració en forma de contracte o qualsevol altre document que acredite suficientment el compromís entre les empreses en relació amb el Pla estratègic presentat, així com la distribució de les despeses derivades del projecte comú.
  
c) Cada una de les empreses integrants del consorci d'exportació o grup de promoció (amb o sense personalitat jurídica) hauran de presentar també:
  
- Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en el qual s'empara; o si és procedent, declaració de no haver-ne rebut cap.
  
- Declaració responsable acompanyada de la documentació laboral, fiscal, comptable i/o mercantil que acredite el compliment dels requisits establits en l'article 4.2.
  
- Alta en el IAE o declaració censal d'alta en el cens d'obligats tributaris o document justificatiu de la continuïtat de l'empresa.
  
2. El termini de presentació de sol·licituds comprendrà des de l'endemà a la publicació de la present Orde en el Diari Oficial de la Generalitat Valenciana fins al 2 d'abril de 2004.
  
Article 20. Criteris d'avaluació de les sol·licituds
  
L'IVEX proposarà resoldre en funció de la major o menor adequació del Pla estratègic a les línies estratègiques marcades per l'IVEX i a criteris tals com la trajectòria exportadora del consorci o grup de promoció i, si és procedent, de les empreses que el componen i de les empreses que actuen agrupadament; la seua estructura quant a nombre d'empreses, recursos, productes, xarxa comercial, etc.; l'àmbit geogràfic d'actuació i la seua correspondència amb els països prioritaris, la repercussió del projecte en l'obertura de mercats exteriors i la seua contribució a una major competitivitat del producte; la relació del projecte amb l'estratègia de l'empresa i la viabilitat dels termes i calendaris previstos per a la realització del Pla.
  
Secció Segona
  
Programa de suport a la contractació
  
de gestors a temps parcial
  
Article 21. Objecte i beneficiaris
  
1. Les ajudes contemplades en esta secció tenen per objecte afavorir a les xicotetes i mitjanes empreses (pimes) de la Comunitat Valenciana que, per la seua grandària o forma organitzativa, no pogueren obtindre la prestació en exclusiva d'un professional de comerç exterior i així obtindre els dits servicis a temps parcial en condicions de seguretat i eficàcia.
  
2. Podran acollir-se a estes ajudes les xicotetes i mitjanes empreses (pimes) establides a la Comunitat Valenciana i que contracten, per a l'exercici 2004, els servicis a temps parcial d'un gestor.
  
3. El contracte signat haurà de ser nou, no admetent-se la renovació de contractes anteriors, i el mateix haurà de fer menció expressa al programa GTP.
  
4. La subvenció serà de fins al 50 per cent dels honoraris mensuals dels contractes amb un límit màxim acumulat per empresa de 4.800 euros per a l'exercici 2004.
  
5. Les ajudes per a les accions previstes en esta secció seran compatibles amb les destinades a les mateixes activitats procedents de qualssevol altres organismes públics o privats sempre que el total de les ajudes rebudes no excedisca del 50 per cent del cost de l'acció per a l'exercici 2004, en este cas la subvenció quedarà reduïda en l'excés.
  
Article 22. Presentació de sol·licituds i termini
  
1. A més de la documentació que s'establix amb caràcter general les sol·licituds hauran d'anar acompanyades de:
  
a) El contracte firmat entre l'empresa i el gestor a temps parcial per a l'any 2004
  
b) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en el qual s'empara; o si és procedent, declaració de no haver-ne rebut cap.
  
c) Declaració responsable acompanyada de la documentació laboral, comptable, fiscal i/o mercantil, que acredite el compliment dels requisits establits en l'article 4.2 d'esta orde.
  
2. Les sol·licituds de contractació de gestors a temps parcial podran presentar-se des de l'endemà al de la publicació de la present orde en el Diari Oficial de la Generalitat Valenciana fins el 30 de setembre de 2004.
  
Article 23. Criteris d'avaluació
  
L'IVEX analitzarà la documentació justificativa de la realització de les accions contemplades en el Programa i proposarà resoldre en funció de la grandària de l'empresa, la disponibilitat de recursos adequats i suficients per a l'obertura de nous mercats o la consolidació en els ja existents, així com posseir o no, assessorament especialitzat previ.
  
Secció Tercera
  
Programa de suport a la promoció exterior
  
de les empreses de la Comunitat Valenciana
  
Article 24. Beneficiaris
  
Podran acollir-se a les ajudes previstes en la present secció:
  
1. Les pimes radicades a la Comunitat Valenciana que participen en algunes de les accions conjuntes de promoció exterior organitzades per l'IVEX, que tinguen com a finalitat el contacte amb potencials clients i la prospecció de nous mercats.
  
Article 25. Accions susceptibles de suport
  
1. Podran concedir-se subvencions per a finançar les despeses relatives a un nombre màxim de quatre accions de les que tot seguit s'esmenten:
  
1) Missions Comercials. Podran tindre la consideració de despeses subvencionables:
  
Desplaçament i allotjament del representant de l'empresa en la missió, consistent en una borsa de viatge segons l'annex de la present orde.
  
2) Participació en Fires a l'exterior. Podran tindre la consideració de despeses subvencionables:
  
a) Contractació d'espai, decoració i modulació de l'estand.
  
b) Publicitat i material de promoció que tinga relació directa amb la participació en la fira, a càrrec de l'empresa.
  
c) Desplaçament i allotjament del representant de l'empresa (borsa de viatge) segons annex.
  
d) Transport de mostres.
  
La subvenció per a les partides a), b) i d) arribarà a un màxim del 50 per cent del seu cost, sent el límit màxim de subvenció 12.000 euros per fira.
  
2. Seran subvencionables en les missions comercials i en la participació en fires a l'exterior regulades en este article, altres despeses que, malgrat no estar arreplegades en els apartats anteriors, incidisquen segons el parer de la Direcció General d'Exportació en la promoció comercial dels productes valencians. La resolució haurà de ser motivada.
  
3. Les ajudes per a les accions previstes en l'apartat 2 a), b) i d) seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca del 50 per cent del cost de l'acció per a l'exercici 2004, en este cas la subvenció quedarà reduïda en l'excés.
  
Article 26. Presentació de sol·licituds i termini
  
1. A més de la documentació que s'establix amb caràcter general les sol·licituds hauran d'anar acompanyades de:
  
a) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en el qual s'empara; o si és procedent, declaració de no haver-ne rebut cap.
  
b) Declaració responsable acompanyada de la documentació laboral, comptable, fiscal i/o mercantil, que acredite el compliment dels requisits establits en l'article 4.2 d'esta orde.
  
2. El termini de presentació de sol·licituds comprendrà des de l'endemà al de la publicació de la present orde en el Diari Oficial de la Generalitat Valenciana fins el 30 de setembre de 2004.
  
Article 27. Criteris d'avaluació
  
L'IVEX proposarà resoldre en funció del tipus d'acció, la incidència del projecte en la millora de la promoció i comercialització dels productes valencians, la presència del sector que es tracte al territori de la Comunitat Valenciana i l'obertura o consolidació dels mercats exteriors i la participació de l'empresa durant anys anteriors en accions de característiques semblants.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 2004.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que s'establisca en la Llei de Pressupostos de la Generalitat Valenciana per a 2004, mitjançant Orde de la Conselleria d'Indústria, Comerç i Turisme es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'Administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Tercera
  
Les ajudes regulades en el capítol II del títol II, ?Accions desenvolupades dins del programa d'internacionalització per part de les xicotetes i mitjanes empreses (pimes) i els consorcis d'exportació i/o grups de promoció establits a la Comunitat Valenciana?, tindran la consideració d'ajudes de minimis, de conformitat amb el Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30 de 13 de gener de 2001).
  
Quarta
  
1. Quan en la participació en fires a l'exterior i en les missions comercial directes o viatges de prospecció previstos en els articles 13.1.b i c, i 25, la destinació incloga diversos països dels llistats en l'annex de la present orde, la borsa de viatge s'aplicarà tenint en compte la de major import entre els països de destinació del viatge, i s'hi podrà incrementar com a màxim fins a un 25 per cent. La resolució serà motivada.
  
2. Així mateix, l'import de les borses de viatge podrà incrementar-se en este mateix percentatge quan les característiques específiques de l'acció o del mercat de destinació així ho aconsellen. La resolució serà motivada.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les resolucions necessàries per al desenvolupament, l'eficàcia i l'execució de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 30 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES
  
ANNEX
  
PAÍS BORSA
  
 (Euros)
  
ALBÀNIA 781,00
  
ALEMANYA 451,00
  
ANGOLA 1472,00
  
ARÀBIA SAUDITA 1082,00
  
ALGÈRIA 451,00
  
ARGENTINA 1503,00
  
ARMÈNIA 1112,00
  
AUSTRÀLIA 1503,00
  
ÀUSTRIA 571,00
  
AZERBAIDJAN 1112,00
  
BANGLA DESH 1322,00
  
BÈLGICA 421,00
  
BIELORÚSSIA 932,00
  
BOLÍVIA 1442,00
  
BÒSNIA-HERZEGOVINA 511,00
  
BOTSWANA 1683,00
  
BRASIL 871,00
  
BRUNEI 1803,00
  
BULGÀRIA 751,00
  
CAMERUN 1172,00
  
CANADÀ
  
\* Mont-real 841,00
  
\* Ottawa 962,00
  
\* Toronto 962,00
  
\* Vancouver 1202,00
  
TXAD, el 1052,00
  
XILE 1683,00
  
XINA 1280,00
  
XIPRE 751,00
  
COLÒMBIA 1172,00
  
CONGO 1322,00
  
COREA 1683,00
  
COSTA D'IVORI 992,00
  
COSTA RICA 1142,00
  
CROÀCIA 511,00
  
CUBA 781,00
  
DINAMARCA 481,00
  
EQUADOR 1292,00
  
EUA
  
\* Aspen 1142,00
  
\* Atlanta 811,00
  
\* Baltimore 751,00
  
\* Boston 661,00
  
\* Chicago 781,00
  
\* Dallas 841,00
  
\* Detroit 841,00
  
\* Greenville 781,00
  
\* High Point 841,00
  
\* Houston 992,00
  
\* Las Vegas 1142,00
  
\* Los Angeles 1142,00
  
\* Miami 781,00
  
\* Nova Orleans 871,00
  
\* Nova York 902,00
  
\* Orlando 841,00
  
\* San Diego 1142,00
  
\* San Francisco 1142,00
  
\* Seattle 1142,00
  
\* St. Louis 902,00
  
\* Washington 721,00
  
EGIPTE 721,00
  
EL SALVADOR 1172,00
  
UNIÓ DELS EMIRATS ÀRABS 1202,00
  
ESLOVÀQUIA 511,00
  
ESLOVÈNIA 451,00
  
ESTÒNIA 932,00
  
ETIÒPIA 1142,00
  
FILIPINES 1743,00
  
FINLÀNDIA 601,00
  
FRANÇA 361,00
  
GABON 1262,00
  
GEÒRGIA 1112,00
  
GHANA 1022,00
  
GRÈCIA 571,00
  
GUATEMALA 1172,00
  
GUINEA BISSAU 841,00
  
GUINEA CONAKRY 962,00
  
GUINEA EQUATORIAL 1082,00
  
HOLANDA 421,00
  
HONDURES 1232,00
  
HONGRIA 631,00
  
ÍNDIA, l' 1052,00
  
INDONÈSIA 1743,00
  
IRAQ 962,00
  
IRAN 1202,00
  
IRLANDA 451,00
  
ISLÀNDIA 902,00
  
ISRAEL 781,00
  
ITÀLIA 421,00
  
JAMAICA 1202,00
  
JAPÓ 1202,00
  
JORDÀNIA 781,00
  
KAZAJSTAN 1322,00
  
KENYA 1172,00
  
KIRGUIZISTAN 1322,00
  
KUWAIT 1052,00
  
LETÒNIA 932,00
  
LÍBAN 781,00
  
LIBÈRIA 992,00
  
LÍBIA 781,00
  
LITUÀNIA 932,00
  
LUXEMBURG 451,00
  
MADAGASCAR 1743,00
  
MALÀISIA 1683,00
  
MALAWI 1743,00
  
MALI 871,00
  
MARROC, el 301,00
  
MAURITÀNIA 751,00
  
MÈXIC 871,00
  
MOLDÀVIA 1112,00
  
MONGÒLIA 1743,00
  
NAMÍBIA 1442,00
  
NEPAL, el 1322,00
  
NICARAGUA 1262,00
  
NIGÈRIA 962,00
  
NORUEGA 541,00
  
NOVA ZELANDA 1503,00
  
OMAN 1292,00
  
PAKISTAN 1142,00
  
PANAMÀ 1232,00
  
PARAGUAI 1503,00
  
PERÚ 1442,00
  
POLÒNIA 571,00
  
PORTUGAL 210,00
  
PUERTO RICO 1052,00
  
REGNE UNIT 451,00
  
REP. CENTREAFRICANA 1262,00
  
REP. TXECA 601,00
  
REP. DEMOCRÀTICA DEL CONGO 1262,00
  
REP. DOMINICANA 1052,00
  
ROMANIA 691,00
  
RÚSSIA 932,00
  
SENEGAL 781,00
  
SÈRBIA-MONTENEGRO 541,00
  
SINGAPUR 1593,00
  
SÍRIA 781,00
  
SOMÀLIA 1442,00
  
SRI LANKA 1322,00
  
SUD-ÀFRICA 1202,00
  
SUÈCIA 541,00
  
SUÏSSA 421,00
  
TAIWAN 1743,00
  
TAILÀNDIA 1563,00
  
TUNIS 331,00
  
TURQUEMISTAN 1322,00
  
TURQUIA 721,00
  
UCRAÏNA 932,00
  
URUGUAI, l' 1503,00
  
UZBEKISTAN 1322,00
  
VENEÇUELA 1172,00
  
VIETNAM 1743,00
  
IEMEN, el 1172,00
  
ZÀMBIA 1713,00